༄༅།། ཕྱི་ཟླ་༥་པ་འདིར་རྒྱ་གར་ལྷོ་ཕྱོགས་ཀྱི་བོད་མིའི་གཞིས་ཆགས་ཁག་ཏུ་རྒྱ་ནག་གི་ཝུ་ཧན་གྲོང་ཁྱེར་ནས་ཁྱབ་པའི་ཏོག་དབྱིབས་ནད་དུག་བགོ་ཁྱབ་ཤུགས་ཆེར་འགྲོ་བཞིན་ཡོད་ཅིང་། ཏོག་དབྱིབས་ནད་དུག་གིས་འཆི་སྐྱོན་བྱུང་བ་དང་སྨན་ཁང་དུ་འཚོ་རླུང་གཏོང་དགོས་མཁན་ཡང་ཇེ་མང་དུ་འགྲོ་བཞིན་འདུག ཕྱི་ཟླ་༥་ཚེས་༡༨་བར་དུ་ལྷོ་ཕྱོགས་གཞིས་ཆགས་ཁག་ལྔའི་ནང་དུ་ནད་པ་དྲག་སྐྱེད་བྱུང་བ་རྣམས་ཕུད་པའི་སྨན་བཅོས་བྱེད་བཞིན་པ་༢༥༡་འདུག སྦེལ་ཀོབ་བོད་མིའི་གཞིས་ཆགས་ལ་ཆ་མཚོན་ནའང་ཕྱི་ཟླ་༥་ཚེས་༡༧་བར་དུ་ཏོག་དབྱིབས་ནད་དུག་གསར་དུ་འགོས་པའི་ནད་པ་༧༦་བྱུང་ཡོད་པར་མ་ཟད། སྦེལ་ཀོབ་ས་གནས་ཀྱི་རྒྱ་གར་བའི་གྲོང་གསེབ་ཁག་ཏུའང་སྔོན་དང་མ་འདྲ་བར་ནད་པ་ཧ་ཅང་མང་དུ་འགྲོ་བཞིན་ཡོད་པས་ས་གནས་རྒྱ་གར་བའི་གྲོང་གསེབ་ཀྱི་འགོ་ཁྲིད་ཚོ་དང་ས་གནས་གཞིས་འགོ་རྣམས་གྲོས་མོལ་བྱས་ཏེ་སང་ཉིན་ཕྱི་ཚེས་༡༩་ནས་དུས་ཡུན་བདུན་ཕྲག་གཅིག་གི་རིང་ལ་སྨན་རིགས་ཚོང་ཁང་རྣམས་མ་གཏོགས་ཚོང་ཁང་གཞན་རྣམས་སྒོ་འབྱེད་མི་ཆོག་པ་དང་མི་རྣམས་ཕར་ཚུར་འགྲུལ་བཞུད་གཏན་ནས་བྱེད་མི་ཆོག་པའི་བཀག་རྒྱ་དམ་པོ་བསྡམ་རྒྱུ་བྱས་ཡོད་ཅེས་སྦེལ་ཀོབ་ལུགས་བསམ་ས་གནས་འགོ་འཛིན་ཐུབ་བསྟན་ཚེ་རིང་ལགས་ཀྱིས་འགྲེལ་བརྗོད་གནང་སོང་།།